[pic] | EUROPA-KOMMISSIONEN | UNIONENS HØJTSTÅENDE REPRÆSENTANT FOR UDENRIGSANLIGGENDER OG SIKKERHEDSPOLITIK |

Bruxelles, den 14.4.2011

KOM(2011) 205 endelig

FÆLLES RAPPORT TIL EUROPA-PARLAMENTET OG RÅDET

ÅRSRAPPORT MACAO 2010

DET SÆRLIGE ADMINISTRATIVE OMRÅDE MACAO: ÅRSRAPPORT 2010

Indledning

Siden Macao blev overdraget til Fastlandskina for elleve år siden, har Europa-Kommissionen nøje fulgt den økonomiske og politiske udvikling i Det Særlige Administrative Område Macao (Macao) for at opfylde sit tilsagn til Europa-Parlamentet i 1999 om at udsende årsrapporter om udviklingen. Denne rapport dækker året 2010.

Den Europæiske Unions forbindelser med Macao bygger på fælles værdier, en europæisk kulturarv og fælles interesser på områder som økonomi, miljø, uddannelse og kultur. De bilaterale forbindelser udviklede sig positivt i 2010 gennem samarbejds- og handelsaftalen, der blev undertegnet i 1992.

EU anerkender den tilfredsstillende gennemførelse af princippet om "et land, to systemer" i 2010 i overensstemmelse med Macaos grundlov; de fundamentale rettigheder og friheder for Macaos befolkning er generelt blevet respekteret. EU håber at se fremskridt i grundloven mod mere demokrati i Macao.

Den politiske udvikling

2010 var det første regeringsår for Macaos nye guvernør Fernando Chui. I sin politikerklæring den 16. marts understregede Chui, at en forbedring af befolkningens eksistensgrundlag, den sociale stabilitet og den økonomiske diversificering samt opgradering af Macaos industri og konsolidering af kasinoindustrien vil stå højt på regeringens dagsorden. Macao vil også intensivere sit samarbejde med Pearl River-deltaområdet og Taiwan og fungere som platform for udveksling og samarbejde med portugisisksprogede lande i verden.

Kontakten med Taiwan blev forøget i 2010. Chui mødtes med Wu Poh-hsiung, æresformand for Taiwans regerende parti Kuomintang (KMT), under Wus besøg i Macao. Cheong U, Macaos social- og kulturminister, aflagde efterfølgende besøg i Taiwan i september for at styrke den gensidige forståelse og fremme den kulturelle udveksling.

Macao har øget indsatsen for at sælge sig selv som indfaldsport til Kina for portugisisksprogede lande og som platform for samarbejde mellem kinesisk- og portugisisksprogede lande. Macao var i november vært for den tredje ministerkonference i det økonomiske og handelsmæssige forum mellem Kina og de portugisisksprogede lande – et forum, der blev oprettet i 2003 med henblik på at styrke forbindelserne mellem dets medlemmer. Kinas premierminister Wen Jiabao deltog i forummet.

Et år efter vedtagelsen af en national sikkerhedslov har prodemokratiske lovgivere og menneskerettighedsorganisationer i Macao udtrykt bekymring for, at denne lov potentielt kan misbruges til at underminere de fundamentale rettigheder og borgerlige frihedsrettigheder for Macaos befolkning. EU bemærker med bekymring, at flere journalister og ngo-medlemmer fra Hong Kong, ligesom i 2009, også i 2010 er blevet nægtet indrejse i Macao. EU understreger på ny, at det er vigtigt at bevare de fundamentale rettigheder og friheder, som Macaos grundlov garanterer.

Økonomisk udvikling [1]

MACAO ER KOMMET STÆRKT IGEN EFTER FINANSKRISEN I 2010, OG VIRKNINGERNE PÅ ØKONOMIEN HAR VÆRET MINIMALE. BNP STEG I TREDJE KVARTAL AF 2010 MED 27,1 % I FORHOLD TIL SAMME KVARTAL I 2009. FREMGANGEN SKYLDTES TURISME OG HASARDSPILSEKTOREN, og hovedparten af turisterne (53 %) kommer fra Fastlandskina. Bruttospilleindtægterne steg med 58 % til et rekordhøjt niveau på 188,3 mia. pataca i 2010. Macao har formået at bevare sin position som verdens største kasinomarked, der nu er blevet væsentligt større end dets nærmeste konkurrenter.

Opsvinget var dog ikke fuldstændigt. Investeringerne fortsatte med at falde gennem hele året. Vareeksporten forblev træg som følge af en svag ekstern efterspørgsel og en nedgang i produktionsgrundlaget. Inflationen var i 2010 på 2,81 %. Arbejdsmarkedet var meget stramt, og serviceindustrien var i hurtig fremgang. Arbejdsløsheden faldt til 2,8 % i 2010, hvilket var det laveste niveau i det sidste årti. Begrænsede menneskelige ressourcer blev en flaskehals for en bæredygtig økonomisk udvikling. I slutningen af 2010 var der i alt 75 000 udenlandske arbejdstagere svarende til 22 % af den samlede arbejdsstyrke.

Macaos regering har fortsat gjort en indsats for at diversificere landets økonomi. Regeringen har lovet at begrænse kasinoindustriens enorme vækst ved at begrænse antallet af kasinoer, spilleborde og spilleautomater. Målet er at gøre Macao til et internationalt konferenceknudepunkt ved yderligere at udvikle møde- og konferenceindustrien samt kreative og kulturelle industrier. Der er blevet nedsat dedikerede industriudvalg, som skal formulere politiktiltag og indkredse samarbejdspartnere.

Macaos økonomiske integration med Kina blev fortsat intensiveret gennem tættere forbindelser med regeringerne i Zhuhai kommune og Guangdong-provinsen inden for samhandel og økonomisk samarbejde. Det syvende supplement til den tættere økonomiske partnerskabsaftale (CEPA) mellem Kina og Macao blev underskrevet den 28. maj 2010. Kina gav i det seneste supplement virksomheder i Macao bedre muligheder for at drive virksomhed i 43 servicesektorer. Med henblik på bedre samhandel og investering gav begge regeringer tilsagn om at styrke samarbejdet inden for uddannelse, kultur, innovation og miljø samt møde- og konferenceindustrien. Foranstaltningerne skal sætte skub i Macaos økonomiske udvikling og integration med Fastlandskina. Varehandelen har været fuldstændig liberaliseret siden 1. januar 2006.

På provinsniveau indledte Macao og naboprovinsen Guangdong det forberedende arbejde i forbindelse med en rammeaftale om samarbejde, der skal styrke den socioøkonomiske integration mellem de to områder. Aftalen vil også fremme diversificeringen af Macaos økonomi og forbedre gennemførelsen af CEPA.

Udvidelsen af Macaos geografiske retsområde på øen Hengqin er et pilotprojekt mellem Macao, Guangdong og Zhuhai. Macao har lejet et grundstykke på 5 km2 på Hengqin af Zhuhai indtil 2049. Macau-universitet, som vil optage 1 km2 heraf, kommer ind under Macaos jurisdiktion. Der er planer om at anvende resten af grundstykket som industripark. Regeringerne i Guangdong, Zhuhai og Macao har vist stor interesse i den fælles udvikling af Hengqin. EU-missionschefer besøgte stedet i september.

Efter vedtagelsen af lov 20/2009 den 11. august 2009 vedrørende udvekslingen af oplysninger mellem Macao og andre skattejurisdiktioner undertegnede og ajourførte Macao (hvor det var relevant) sine dobbeltbeskatningsaftaler i 2010, i overensstemmelse med OECD's model, med Kap Verde, Mozambique, Belgien, Portugal og Kina.

Samarbejdet mellem EU og Macao

De bilaterale forbindelser mellem EU og Macao fortsatte med at udvikle sig positivt i 2010. Et øget samarbejde mellem EU og Macao er et vigtigt mål, og det var også det vigtigste punkt under drøftelserne på det årlige møde i EU's og Macaos blandede udvalg, der blev afholdt den 9. juli 2010 i Bruxelles.

På mødet i det blandede udvalg drøftede parterne den seneste udvikling i deres forbindelser og gjorde status over deres samarbejde, herunder det projekt om samarbejde mellem EU og Maco, der for nylig blev iværksat på retsområdet, og som har til formål at styrke Macaos retssystem og forbedre ekspertisen inden for offentlig administration, retsvæsenet og domstolene efter en succesfuld gennemførelse af et lignende projekt i 2007.

Begge parter har givet udtryk for, at de er villige til at udforske nye samarbejdsmuligheder inden for f.eks. miljøbeskyttelse, akademisk og kulturel udveksling samt andre samhandelsmæssige og økonomiske spørgsmål. Europa-Kommissionen benyttede sig af det årlige møde til også at give udtryk for sit ønske om at se fremskridt på andre områder som f.eks. civil luftfart og beskatning af opsparing. Europa-Kommissionen understregede, at det er vigtigt med god regeringsførelse på beskatningsområdet, og glædede sig over Macaos indsats for at gennemføre OECD's standard for gennemsigtighed og udveksling af oplysninger, samtidig med at den opfordrede Macao til at tage yderligere skridt til at sikre overensstemmelse med EU-foranstaltningerne i rentebeskatningsdirektivet for at sikre, at EU-investorer beskattes af deres indtægter fra opsparing efter reglerne i den medlemsstat, hvor de har bopæl.

"EU's erhvervsinformationsprogram" for Hongkong og Macao (EUBIP) har vist sig at være et brugbart redskab til at fremme vidensdeling og skabe bedre forståelse mellem Macao og EU. Især i Macao har den samlede deltagelse af EU, EU-medlemsstaterne og europæiske virksomheder med en fælles EU-stand og talere gjort EU mere synligt. Det har også været et godt netværk for erhvervslivet i Macao og EU. En mere aktiv deltagelse af Macao-baserede virksomheder i de erhvervsråd, der støttes af EUBIP inden for forskellige industrisektorer, vil bidrage til en bedre forståelse af virksomhedernes bekymringer og interesser.

De øgede mellemfolkelige forbindelser mellem Europa og Macao har også bidraget til at styrke forbindelserne mellem EU og Macao. Macaos universiteter og studerende er aktivt involveret i Erasmus Mundus-programmet og er blevet tildelt et Erasmus-projekt 2010 med henblik på at øge udvekslingen og mobiliteten mellem universiteter og studerende i Europa og Macao og dermed øge den gensidige forståelse. EU har fortsat støttet Jean Monnet-professoratet ved Macaos universitet og mange succesrige Jean Monnet-konferencer, der blev afholdt i årets løb. EU's uddannelse af konferencetolke fra Macao fortsatte også i 2010.

Kontakten mellem højtstående tjenestemænd fra Macao og Europa-Kommissionen blev øget i 2010, hvor ministeren for administration og retsvæsen, Florinda Chan, aflagde besøg i Bruxelles i juli, og kommissær Algirdas Šemeta aflagde besøg i Macao i august for at drøfte toldsamarbejdet og god regeringsførelse på beskatningsområdet samt bekræfte EU's stærke interesse i at etablere et særligt samarbejde med Macao om indtægter fra opsparing.

Disse udvekslinger og dialoger bør fortsætte i 2011. Europa-Kommissionen forventer især, at forhandlingerne om en horisontal aftale inden for civil luftfart, der skal omfatte princippet om EU-udpegning, vil blive afsluttet uden yderligere forsinkelser. Der bør iværksættes flere mellemfolkelige aktiviteter for at øge kendskabet til og forståelsen af politikker og kulturer i både Europa og Macao.

Europa-Kommissionen vil fortsat støtte gennemførelsen af princippet om "et land, to systemer" i Macao og derfor nøje følge den politiske, institutionelle, økonomiske og sociale udvikling i Macao.

[1] De økonomiske oplysninger om Macao bygger på officielle statistikker offentliggjort af optællings- og statistikkontoret under Macaos regering.